**INFORMARE**

***privind evoluția datoriei publice în luna august 2023***

**Indicatorul datorie guvernamentală** calculat în conformitate cu metodologia Uniunii Europene, pe baza datelor preliminate, exprimat ca procent în PIB, **se situează la nivelul de 48,9% din PIB, la sfârșitul lunii august 2023.**

Conform metodologiei Uniunii Europene ponderea datoriei guvernamentale în PIB s-a calculat luând în considerare suma PIB-urilor trimestriale realizate în ultimele 4 trimestre (trim. III 2022 - trim.II 2023) comunicate de către INS[[1]](#footnote-1).

La sfârșitul lunii august a.c., **necesarul de finanțare pentru anul 2023 în sumă de cca. 160 miliarde lei (fără a lua în considerare instrumentele de cash management și titlurile de stat emise și scadente în cursul anului) a fost acoperit în proporție de cca 76,1%**.

În luna octombrie **necesarul de finanțare pentru anul 2023 a fost majorat la un nivel de aproximativ 180 miliarde lei,** sumele atrase urmând să acopere deficitul bugetar care va fi stabilit în urma rectificării bugetare, volumul datoriei de refinanțat în anul 2023 precum și asigurarea finanțării în avans a nevoilor de finanțare aferente anului 2024 în conformitate cu Strategia de administrare a datoriei publice guvernamentale 2023-2025.

**Datoria guvernamentală brută la sfârșitul lunii august 2023,** calculată conform metodologiei UE, **include sumele disponibilizate pentru implementarea Planului Național de Redresare și Reziliență (PNRR) dar și datoria contractată pentru finanțarea deficitului bugetar aprobat pentru anul 2023.** Utilizarea componentei de împrumut din cadrul PNRR va avea impact pozitiv asupra cheltuielilor cu dobânda ce încorporează costul la care se împrumuta CE în acest scop și implicit asupra deficitului bugetar din anii următori.

Indicatorul ponderea datoriei guvernamentale ca procent în PIB prognozat **pentru sfârșitul anului 2023 este de 47,9 % din PIB[[2]](#footnote-2).**

**În vederea menținerii indicatorului datorie guvernamentala în PIB la un nivel sustenabil Guvernul are în vedere următoarele măsuri privind stimularea creșterii economice:**

- Cheltuielile pentru investiții publice pentru anul 2023, sunt estimate să ajungă la 7,2% din PIB. Investițiile publice sunt așteptate să aibă un impact pozitiv asupra potențialului de creștere al economiei, mai ales în condițiile unei perspective economice afectate de incertitudini generate de tensiunile geo-politice, creșterea prețurilor produselor energetice, blocajele pe lanțurile de aprovizionare, înăsprirea condițiilor financiare, etc. În plus, România va beneficia considerabil de pe urma mecanismelor de finanțare europene pe care le are la dispoziție. Astfel, în cadrul politicii de Coeziune 2021-2027, România are alocate fonduri europene în valoare de 31,35 mld. EUR, iar prin Mecanismul de redresare și reziliență, are un buget alocat de 27 mld. EUR din care 12,1 miliarde EUR[[3]](#footnote-3) sunt finanțări nerambursabile, iar 14,9 miliarde EUR reprezintă sprijin sub formă de împrumut. Implementarea PNRR, va presupune realizarea de reforme și investiții în domenii cheie ale economiei (infrastructură, educație, sănătate, agricultură, mediu și energie), care vor spori considerabil potențialul de creștere sustenabilă, sprijinind digitalizarea economiei și tranziția verde.

1. PIB pentru Trim II 2023 comunicat de INS prin Comunicatul nr.261/12.10.2023 (date provizorii 2) [↑](#footnote-ref-1)
2. Proiecția datoriei publice pentru anul 2023 este estimată urmare majorării în luna octombrie a necesarului de finanțare la suma de 180 miliarde lei [↑](#footnote-ref-2)
3. Valoarea a fost revizuită de la nivelul de 14,2 miliarde EUR de catre CE conform art.11(2) din Regulamentul UE (2021)/241 [↑](#footnote-ref-3)